32006R1183
L 214/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1183/2006 AL CONSILIULUI
din 24 iulie 2006
privind grila comunitară de clasificare a carcaselor de bovine adulte
(versiune codificată)
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 37,
având în vedere propunerea Comisiei,
având în vedere avizul Parlamentului European (1),
având în vedere avizul Comitetului Economic și Social European (2),
întrucât:
(1)
Regulamentul (CEE) nr. 1208/81 al Consiliului din 28 aprilie 1981 de stabilire a unei grile comunitare de clasificare a carcaselor de bovine adulte (3) a fost modificat în mod substanțial (4). Este necesar din motive de claritate și de raționalizare, să se codifice regulamentul menționat.
(2)
Constatările cursurilor și măsurile de intervenție în sectorul cărnii de vită și mânzat trebuie să se efectueze pornind de la grila comunitară de clasificare a carcaselor de bovine adulte.
(3)
Clasificarea carcaselor de bovine adulte trebuie să se efectueze pe baza conformației și a stratului de grăsime. Utilizarea combinată a acestor două criterii permite repartizarea carcaselor în clase. Carcasele astfel clasificate trebuie să facă obiectul identificării.
(4)
În vederea aplicării omogene a prezentului regulament în Comunitate, este necesar să se prevadă verificări la fața locului de către un comitet de control comunitar,
ADOPTĂ PREZENTUL REGULAMENT:
Articolul 1
Prezentul regulament prevede grila comunitară de clasificare a carcaselor de bovine adulte.
Articolul 2
În sensul prezentului regulament, se aplică următoarele definiții:
(a)
„carcasă”: corpul întreg al animalului abatorizat, așa cum se prezintă acesta după operațiunile de sângerare, eviscerare și jupuire, prezentat:
-
fără cap și membre; capul este separat de carcasă la nivelul articulației atlanto-occipitale, membrele sunt separate la nivelul articulației carpo-metacarpiene sau tarso-metatarsiene;
-
fără organele conținute în cavitatea toracică și abdominală cu sau fără rinichi, grăsime perirenală, precum și grăsime retroperitoneală;
-
fără organele genitale cu mușchii învecinați, fără mamelă și grăsime mamară;
(b)
„semicarcasă”: produsul obținut prin separarea carcasei menționate la litera (a) după un plan de simetrie care trece prin mijlocul fiecărei vertebre cervicale, dorsale, lombare și sacrale, prin mijlocul sternului și simfizei ischio-pubiene.
Articolul 3
Pentru înregistrarea prețurilor de piață, carcasa se prezintă cu grăsimea neîndepărtată, gâtul fiind tăiat în conformitate cu dispozițiile veterinare și:
-
fără rinichi, grăsime perirenală și grăsime retroperitoneală;
-
fără mușchiul subțire al diafragmei și fără mușchiul gros al diafragmei;
-
fără coadă;
-
fără măduva spinării;
-
fără țesut conjunctiv lax;
-
fără grăsime de maniament din pliul iei și fața internă a coapsei;
-
fără vena jugulară și grăsimea aferentă.
Cu toate acestea, statele membre sunt autorizate să admită diverse prezentări atunci când nu se utilizează această prezentare de referință.
În acest caz, corecțiile necesare pentru a se trece de la aceste prezentări la prezentarea de referință sunt determinate potrivit procedurii menționate la articolul 43 alineatul (2) din Regulamentul (CE) nr. 1254/1999 al Consiliului din 17 mai 1999 privind organizarea comună a pieței în sectorul cărnii de vită și mânzat (5).
Articolul 4
(1) Fără a aduce atingere normelor aplicabile în materie de intervenție, carcasele de bovine adulte sunt repartizate în următoarele categorii:
A.
Carcase de tineri masculi necastrați, sub 2 ani.
B.
Carcase de alți masculi necastrați.
C.
Carcase de masculi castrați.
D.
Carcase de femele care au fătat deja.
E.
Carcase de alte femele.
În conformitate cu procedura menționată la articolul 43 alineatul (2) din Regulamentul (CE) nr. 1254/1999, se stabilesc criterii care să permită diferențierea categoriilor de carcase între ele.
(2) Clasificarea carcaselor de bovine adulte se efectuează prin aprecierea succesivă:
(a)
a conformației, astfel cum este definită în anexa I;
(b)
a stratului de grăsime, astfel cum este definit în anexa II.
(3) Clasa de conformație desemnată în anexa I prin litera S poate fi utilizată de statele membre pentru a lua în considerare, prin introducerea facultativă a unei clase de conformație superioară claselor existente (tipul culard), caracteristicile sau evoluția așteptată a unei producții speciale.
Statele membre care înțeleg să facă uz de această posibilitate notifică acest lucru Comisiei și celorlalte state membre.
(4) Statele membre sunt autorizate să procedeze la o subdivizare a fiecăreia din clasele prevăzute în anexele I și II până la cel mult trei subpoziții.
Articolul 5
(1) Clasificarea carcaselor sau a semicarcaselor se face cât mai repede după abatorizare și se efectuează chiar în abator.
(2) Carcasele sau semicarcasele clasificate sunt identificate.
(3) Înaintea identificării prin marcare, statele membre sunt autorizate să procedeze la îndepărtarea grăsimii de pe carcase sau semicarcase în cazul în care stratul de grăsime a acestora justifică acest lucru.
Condițiile în care se efectuează această îndepărtare a grăsimii sunt stabilite în conformitate cu procedura menționată la articolul 43 alineatul (2) din Regulamentul (CE) nr. 1254/1999.
Articolul 6
(1) Un comitet de control comunitar, constituit din experți ai Comisiei și din experți desemnați de statele membre, efectuează verificări la fața locului. Acest comitet raportează Comisiei despre verificările efectuate.
După caz, Comisia ia măsurile necesare în scopul efectuării omogene a clasificării.
Aceste verificări se efectuează în contul Comunității, care suportă cheltuielile respective.
(2) Normele de aplicare a alineatului (1) sunt adoptate în conformitate cu procedura menționată la articolul 43 alineatul (2) din Regulamentul (CE) nr. 1254/1999.
Articolul 7
Dispozițiile suplimentare care precizează definiția claselor de conformație și a stratului de grăsime sunt adoptate în conformitate cu procedura menționată la articolul 43 alineatul (2) din Regulamentul (CE) nr. 1254/1999.
Articolul 8
Regulamentul (CEE) nr. 1208/81 se abrogă.
Trimiterile la regulamentul abrogat se înțeleg ca trimiteri la prezentul regulament și se citesc în conformitate cu tabelul de corespondență din anexa IV.
Articolul 9
Prezentul regulament intră în vigoare în a douăzecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 iulie 2006.